На основу чланова 32. и 66. Закона о локалној самоуправи („Службени гласник РС“ број 129/07 и 83/14-др.закон),члана 46. Закона о планирању и изградњи („Службени гласник РС“ број 72/09, 81/09 – исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14 и 145/14), Плана генералне регулације целина 9 –„GREEN FIELD" 1 и 3унасељеном месту Панчево ("Службени лист града Панчево " број 21/12), члана 1. Одлуке о овлашћењу помоћника Градоначелника града Панчева у области урбанизма и помоћника Градоначелника града Панчева за економски развој за покретање иницијатива за израду планских докумената и њихових измена и допуна за град Панчево („Службени лист града Панчева“ број 32/12) и чланова 39. и 98. став 1. Статута града Панчева („Службени лист града Панчева“ број 25/15-пречишћен текст), уз прибављено Мишљење Комисије за планове од 22.12.2015.године, Скупштина града Панчева на седници одржаној дана 28.12.2015. године, донела је

**ОДЛУКУ**

**О ИЗМЕНAМА И ДОПУНАМА ПЛАНА ДЕТАЉНЕ РЕГУЛАЦИЈЕ „GREEN FIELD 1“ ЕКО-ИНДУСТРИЈСКЕ ЗОНЕ – ЈУЖНО ОД „ПЕТРОХЕМИЈЕ“ У ПАНЧЕВУ**

**I НАЗИВ ПЛАНСКОГ ДОКУМЕНТА**

**Члан 1.**

Приступа се Изменама и допунама Плана детаљне регулације „GREEN FIELD 1“ еко-индустријске зоне–јужно од „Петрохемије“ у Панчеву („Сл.лист града Панчева“ бр. 8/11 и 29/11) (у даљем тексту: Измене и допуне плана).

**II РАЗЛОГ И ПРЕДМЕТ ИЗМЕНА И ДОПУНА ПЛАНСКОГ ДОКУМЕНТА**

**Члан 2.**

Разлог за израду Измена и допуна Плана је иницијатива НИС „Гаспром њефт“ - Блок прераде од 22.06.2015.године за покретање поступка Измене, допуне и усаглашавања важећих Планова генералне регулације града Панчева који обухватају локацију објекта „Цевовод сирове воде од Пристаништа до Рафинерије Панчево“ услед настале проблематике око преклапања дела трасе цевовода сирове воде и будућег планираног „латералног канала“ који је дефинисан Планом детаљне регулације „GREEN FIELD 1“ еко-индустријске зоне јужно од Петрохемије у Панчеву. Спорни део трасе се протеже у зони ножице ТЕ-ТО насипа на земљишту „јавне намене“. Насип није у функцији одбране од поплавних вода већ искључиво за изградњу саобраћајнице. Објекат „Цевовод сирове воде од Пристаништа до Рафинерије Панчево“ се налази на пријави за легализацију. Увидом у планску документацију Покрајински секретаријат за урбанизам, градитељство и заштиту животне средине уочио је проблем постојања планираног „латералног канала“ на делу трасе постојећег цевовода.

Предмет израде Измена и допуна плана је стварање планског основа за легализацију постојећег цевовода сирове воде од Пристаништа до Рафинерије Панчево тако што ће се извршити усклађивање планираног „латералног канала“ и постојећег цевовода у коридору обухваћеним Изменама и допунама Плана.

Изменама и допунама плана ће се обухватати :

* тачно утврђивање трасе постојећег цевовода на земљишту „јавне намене“
* могућност његове реконструкције кроз правила грађења
* измештање/укидање делова «латералног канала»

**III ОКВИРНЕ ГРАНИЦЕ ОБУХВАТА ИЗМЕНЕ И ДОПУНЕ ПЛАНА**

**Члан 3.**

Оквирна граница обухвата Измена и допуна плана, обухвата коридор оквирне ширине 100 m и дужине око 1,25 км, у оквиру кога ће се утврдити постојећа траса цевовода и уклонити планирани „латерални канал“.

Коначна граница планског подручја обухвата Измена и допуна плана ће бити дефинисана приликом припреме нацрта планског документа.

Саставни део ове Одлуке је и графички приказ оквирне границе обухвата планираног подручја .

**IV УСЛОВИ И СМЕРНИЦЕ ПЛАНСКИХ ДОКУМЕНАТА ВИШЕГ РЕДА И СПИСАК ПОДЛОГА**

**Члан 4.**

Плански основ за израду Измена и допуна плана је План генералне регулације Целина 9 „Greenfield“ 1 и 3 у Панчеву (Службени лист града Панчева бр. 21/12), као и Закон о планирању и изградњи („Службени гласник РС“ број 72/09, 81/09 – исправка, 64/10-УС, 24/11, 121/12, 42/13-УС, 50/13-УС, 98/13-УС, 132/14 и 145/14), којим се у потпуности преузима и спроводи у целости План детаљне регулације „GREEN FIELD 1“ еко-индустријске зоне–јужно од „Петрохемије“ у Панчеву („Сл.лист града Панчева“ бр. 8/11 и 29/11).

За израду Измена и допуна плана, неопходно је обезбедити оригиналне ажурне геодетске подлоге, катастарско-топографски план и копије плана подземних водова, копије плана парцела и изводе из листа непокретности.

**V НАЧЕЛА ПЛАНИРАЊА, КОРИШЋЕЊА, УРЕЂЕЊА И ЗАШТИТЕ ПРОСТОРА**

**Члан 5.**

Основно начело планирања, коришђења, уређења и заштите простора при изградњи нових и реконструкцији постојећих хидротехничких капацитета мора бити у складу са поштовањем и очувањем радне и животне средине и коришћењем најбоље доступне BAT технике и технологије.

При избору локације се водило рачуна о следећем:

* близина осталих инфраструктурних инсталација
* да не угрожава друге објекте са становништва екологије
* да не угрожава радну и животну средину

**VI ВИЗИЈА И ЦИЉ ИЗРАДЕ ИЗМЕНЕ И ДОПУНЕ ПЛАНА**

**Члан 6.**

Циљ израде Измена и допуна плана је стварање планских услова за легализацију постојећег „цевовода сирове воде“ од водозахвата на Дунавском пристаништу до саме Рафинерије нафте, чиме би се очувао континуитет у снабдевању сировом водом свих постојећих и будућих технолошких целина у Рафинерији, тако што ће се извршити усклађивање планираног „латералног канала“ и постојећег цевовода у коридору обухваћеним Изменама и допунама Плана.

**VII КОНЦЕПТУАЛНИ ОКВИР ПЛАНИРАЊА СА ПРЕДЛОГОМ ОСНОВНИХ НАМЕНА ПРОСТОРА И КОРИШЋЕЊА ЗЕМЉИШТА**

**Члан 7.**

Предмет Измена и допуна плана детаљне регулације је интервенција на делу зоне „Greenfield“ 1. Зона се пружа дуж ножице ТЕ-ТО насипа (са стране Петрохемије) од постојећег мелиорационог канала до Спољностарчевачке улице.

Концепт уређења простора дуж цевовода заснован је на техничким захтевима (изградње и експлоатације) цевовода, локационим условима, заштити непосредног окружења и, посебно, заштити животне средине.

Дуж трасе планираног цевовода предвиђено је успостављање коридора, са следећим наменама и ограничењима:

1) Простор у коме се утврђују посебна правила коришћења и уређења у циљу, превентивног, техничког обезбеђења цевовода и заштите окружења од могућих утицаја цевовода дефинисан је као заштитни појас. Ширина заштитног појаса дуж цевовода износи 50,0 m(2 х 25,0 m).

2) У оквиру заштитног појаса, простор непосредно уз цевовод у коме се утврђују посебна правила коришћења и уређења за потребе изградње, одржавања и надзора цевовода дефинисан је као извођачки појас. Ширинa извођачког појаса дуж цевовода је 20,0 m (2 х 10m).

3) Због постојећег цевовода, укиниће се деоница планираног «латералног канала»

**VIII РОК ИЗРАДЕ, ОДРЕЂИВАЊЕ НОСИОЦА ИЗРАДЕ И НАЧИН ФИНАНСИРАЊА ИЗРАДЕ ПЛАНСКОГ ДОКУМЕНТА**

**Члан 8.**

 Рок за израду Измена и допуна плана је 240 дана од дана доношења Одлуке.

**Члан 9.**

Носилац израде Измена и допуна плана је град Панчево путем Секретаријата за урбанизам, грађевинске и стамбено – комуналне послове Градске управе града Панчева.

 Израђивач Измена и допуна плана је Јавно предузеће „Дирекција за изградњу и уређење Панчева“ Панчево (у даљем тексту: ЈП „Дирекција“ Панчево).

**Члан 10.**

 Обавезује се ЈП „Дирекција” Панчево да са подносиоцем иницијативе НИС „Гаспром нефт“, закључи уговор ради обезбеђивања средстава за финансирање израде Измена и допуна плана.

 Оквирна процена финансијских средстава за израду Измена и допуна плана износе око 620.000,00 динара, без ПДВ-а.

**IX МЕСТО И НАЧИН ОБЈАВЉИВАЊА ЈАВНОГ УВИДА**

**Члан 11.**

После доношења одлуке о изради Измена и допуна плана организује се рани јавни увид ради упознавања јавности (правних и физичких лица) са општим циљевима и сврхом израде плана, могућим решењима за развој просторне целине, могућим решењима за урбану обнову, као и ефектима планирања.

 Рани јавни увид оглашава се седам дана пре отпочињања увида, у средствима јавног информисања и у електронском облику на интернет страници града Панчева и траје 15 дана од дана објављивања.

**Члан 12.**

 Пре излагања Измена и допуна плана на јавни увид, нацрт Планског документа подлеже стручној контроли, коју врши Комисија за планове, која обухвата проверу усклађености планског документа са планским документом ширег подручја, одлуком о изради планског документа, Законом о планирању и изградњи, Правилником којим се регулише садржина, начин и поступак израде докумената просторног и урбанистичког планирања, стандардима и нормативима и проверу оправданости планског решења.

 Након извршене стручне контроле из претходног члана ове Одлуке, нацрт Измена и допуна плана се излаже на јавни увид у трајању од 30 дана.

 Нацрт Измена и допуна плана се излаже на јавни увид у Градској управи града Панчева, у просторијама Секретаријата за урбанизам, грађевинске и стамбено-комуналне послове које буду означене у огласу који ће бити објављен у дневном и локалном недељном листу, као и у у електронском облику на интернет страници града Панчева .

**Члан 13.**

 О извршеном јавном увиду планског документа, надлежни орган, односно Комисија за планове, сачињава извештај о обављеном јавном увиду, са свим примедбама и одлукама по свакој примедби.

 Извештај о обављеном јавном увиду, доставља се носиоцу израде планског документа, који је дужан да у року од 30 дана од дана доставе извештаја поступи по одлукама из предметног извештаја.

 Предлог Измена и допуна плана, уз извештај о обављеном јавном увиду Комисије за планове, који је саставни део образложења Плана, доставља се Скупштини града Панчева на доношење.

**X ОДЛУКА О НЕПРИСТУПАЊУ ИЗРАДИ СТРАТЕШКЕ ПРОЦЕНЕ УТИЦАЈА**

**Члан 14.**

Не приступа се изради Стратешке процене утицаја измене и допуне Плана детаљне регулације „GREEN FIELD 1“ еко-индустријске зоне–јужно од „Петрохемије“ у Панчеву на животну средину.

 Саставни део ове Одлуке је Одлука о неприступању изради стратешке процене утицаја измене и допуне Плана детаљне регулације „GREEN FIELD 1“ еко-индустријске зоне–јужно од „Петрохемије“ у Панчеву на животну средину („Службени лист града Панчева“ број 36/15).

**XI ПРЕЛАЗНЕ И ЗАВРШНЕ ОДРЕДБЕ**

**Члан 15.**

 Саставни део Одлуке о изради Измена и допуна Плана детаљне регулације „GREEN FIELD 1“ еко-индустријске зоне–јужно од „Петрохемије“ у Панчеву, јесте графички приказ оквирне границе обухвата планског подручја.

**Члан 16.**

Измене и допуне Плана ће бити израђене у најмање 5 (пет) примерака у аналогном облику и 7 (седам) примерака у дигиталном облику.

**Члан 17.**

Ова одлука ступа на снагу осмог дана од дана објављивања у „Службеном листу града Панчева“.

**РЕПУБЛИКА СРБИЈА**

**АУТОНОМНА ПОКРАЈИНА ВОЈВОДИНА**

**ГРАД ПАНЧЕВО ПРЕДСЕДНИК СКУПШТИНЕ**

**СКУПШТИНА ГРАДА**

**БРОЈ:II-04-06-16/2015-18 *Тигран Киш***

**Панчево, 28.12.2015.**